Útlit fyrir mikla flugeldasölu og gott skotveður Flugeldasala björgunarsveita og annarra söluaðila hefur farið vel af stað í ár og er það mál manna að salan verði meiri en í fyrra . Ekki eru þó öll kurl komin til grafar þar sem stór hluti sölunnar fer fram í dag , gamlársdag , en flugeldasölur eru víðast hvar opnar til klukkan 16 . Útlit er fyrir afar gott flugeldaveður , víðast hvar léttskýjað , hægan vind og frost . Einna mest hætta er því á að svifryksmengun verði mikil og því þarf fólk sem haldið er öndunarfærasjúkdómum og þeir sem illa þola mettað púðurloft að hafa varan á sér þegar tugir tonna af púðri brennur í loftinu . Skessuhorn vill að endingu hvetja fólk til að fylgja öllum leiðbeiningum þegar flugeldavörur eru meðhöndlaðar , nota flugeldagleraugu og athuga að áfengi og flugeldar eiga aldrei samleið .